Freddy Milton

Freddy 'Fred' Milton (s. 18. huhtikuuta 1948 Viborg, Tanska) on tanskalainen sarjakuvataiteilija. Hänet tunnetaan Aku Ankka-, Nakke Nakuttaja- ja lohikäärmeperhe Gnuff -sarjoistaan.

Milton valmistui kuvaamataidon opettajaksi vuonna 1973, mutta on työskennellyt ammatikseen sarjakuvien parissa 1970-luvun puolivälistä asti. Hänen uransa alkoi vuonna 1972 sarjakuvalla Zenit, jota hän teki yhdessä veljensä Ingo Miltonin kanssa Jyllands-Posten -sanomalehteen. Vuonna 1974 Freddy Milton alkoi julkaista fanzinea Carl Barks & Co, joka nimensä mukaisesti oli omistettu suositulle sarjakuvapiirtäjä Carl Barksille. Seuraavana vuonna Milton alkoi itse piirtää ja käsikirjoittaa Ankka-sarjoja hollantilaiselle kustannusyhtiö Oberonille yhdessä hollantilaisen Daan Jippesin kanssa. Heidän yhteistyönsä loppui 1980-luvun alussa Jippesin lähdettyä Yhdysvaltoihin töihin.

1980-luvulla Milton teki pari Nakke Nakuttaja -albumia, joita pidetään yleisesti varsin korkeatasoisina. Hän alkoi samoihin aikoihin tehdä Gnuff-sarjakuvia. Lohikäärmeperhe Gnuff perustuu Miltonin kokonaan itse kehittämiin hahmoihin.

Lähteet

Aiheesta muualla
Freddy Milton Akupediassa

Tanskalaiset sarjakuvantekijät
Disneyn sarjakuvien tekijät
Vuonna 1948 syntyneet
Elävät henkilöt
Kuvaamataidonopettajat